
Text rozhodnutia
Súd: Krajský súd Prešov Spisová značka: 2Sd/40/2015 Identifikačné číslo súdneho spisu: 8015200550 Dátum vydania rozhodnutia: 13. 01. 2016 Meno a priezvisko sudcu, VSÚ: JUDr. Katarína Morozová Nemcová ECLI: ECLI:SK:KSPO:2016:8015200550.4 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Katarínou Morozovou Nemcovou v právnej veci navrhovateľa C. T., r.č. XX XX XX XXXX, trvale bytom E. II č. XXXX/XX, XXX XX H. nad F., právne zastúpeného JUDr. Jaroslavou Oravcovou, advokátkou so sídlom vo Vranove nad Topľou, Dobrianského 1651, 093 01 Vranov nad Topľou, proti odporkyni Sociálnej poisťovni, ústredie v Bratislave, ul. 29. augusta č. 8, 813 63 Bratislava, o výšku invalidného dôchodku takto r o z h o d o l : P o t v r d z u j e rozhodnutie odporkyne zo dňa 02. februára 2015 č. XXX XXX XXXX X v spojení s vydaným zmenovým rozhodnutím zo dňa 11.decembra 2015 č. XXX XXX XXXX 0. Náhradu trov konania účastníkom n e p r i z n á v a . o d ô v o d n e n i e : Preskúmavaným rozhodnutím odporkyňa dňa 02.02.2015 pod č. XXX XXX XXXX X rozhodla tak, že podľa § 73 a § 112 ods. 4 a 6 a § 82 zákona č. 461/2003 Z.z. o sociálnom poistení v znení neskorších predpisov znížila navrhovateľovi sumu invalidného dôchodku od 22.02.2015 na 318,60 Eur mesačne z dôvodu, že pokles schopnosti vykonávať zárobkovú činnosť u navrhovateľa od 12.01.2015 je 55% a jeho dlhodobo nepriaznivý zdravotný stav a pokles schopnosti vykonávať zárobkovú činnosť bol posúdený posudkovým lekárom sociálneho poistenia Sociálnej poisťovne pobočka Vranov nad Topľou dňa 12.01.2015, ktorý posudok je súčasťou odôvodnenia napadnutého rozhodnutia. Posudkový záver posudkového lekára vychádzal zo skutočností, ktoré boli preukázané počas konania o zmene sumy invalidného dôchodku. Ako ďalej vyplýva z odôvodnenia rozhodnutia suma invalidného dôchodku je určená podľa § 73 ods. 2 citovaného zákona ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, aktuálnej dôchodkovej hodnoty a percentuálneho poklesu schopnosti vykonávať zárobkovú činnosť. Z odôvodnenia rozhodnutia vyplýva aj to, že nárok na invalidný dôchodok navrhovateľovi vznikol 30.09.2009. Zároveň odporkyňa poukázala na výpočet a spôsob výpočtu sumy invalidného dôchodku, ktorá bola stanovená na 314,00 Eur mesačne a zároveň zvýšená podľa § 82 citovaného zákona na sumu 318,60 Eur mesačne, ktorá je uvedená vo výrokovej časti tohto rozhodnutia. Včas podaným opravným prostriedkom sa navrhovateľ domáhal opätovného posúdenia jeho zdravotného stavu z dôvodu, že zníženie poklesu schopnosti vykonávať zárobkovú činnosť na 50% jej podľa neho nie v súlade so závermi odborných lekárskych správ. S poukazom na podaný opravný prostriedok sa písomným stanoviskom zo dňa 03.06.2015 vyjadrila sociálna poisťovňa ústredie a dôvodila závermi posudkových lekárov, ktorí 55% - nú mieru poklesu schopnosti vykonávať zárobkovú činnosť posúdili opätovne posudkovým záverom zo dňa 16.04.2015 posudkovým lekárom Sociálnej poisťovne pobočky Vranov nad Topľou, ako aj 20.05.2015 posudkovým lekárom ústredia so sídlom v Košiciach. Posudkový záver posudkového lekára ústredia so sídlom v Košiciach dňa 20.05.2015 bol s určením 55% miery poklesu schopnosti vykonávať zárobkovú činnosť a 12.11.2015 to bolo 60% miery poklesu schopnosti vykonávať zárobkovú činnosť u navrhovateľa. Vzhľadom na túto skutočnosť bolo vydané zmenové rozhodnutie dňa 11.12.2015 s tým, že sociálna poisťovňa ústredie pod č. XXX XXX XXXX 0 podľa § 73, § 112 ods. 4 a § 82 Zákona o sociálnom poistení zvýšila navrhovateľovi sumu invalidného dôchodku od 02.07.2015 na 347,10 Eur mesačne s poukazom na to, že miera poklesu schopnosti vykonávať zárobkovú činnosť bola z 02.07.2015 zvýšená na 60%. Prítomná zástupkyňa sociálnej poisťovne ústredia na pojednávaní dňa 27.11.2015 s poukazom na zmenu poklesu schopnosti vykonávať zárobkovú činnosť u navrhovateľa z 55% na 60% žiadala pojednávanie odročiť za účelom vydania zmenového rozhodnutia. Na pojednávaní dňa 13.01.2016 navrhla prítomná poverená zástupkyňa odporkyne rozhodnutie vydané pôvodne dňa 02.02.2015 pod č. XXX XXX XXXX X v spojení s vydaným zmenovým rozhodnutím zo dňa 11.12.2015 pod č. XXX XXX XXXX X ako vecne správne a zákonné potvrdiť. Právna zástupkyňa navrhovateľa, ako aj navrhovateľ na pojednávaní pred súdom dňa 13.01.2016 uviedli, že s mierou poklesu schopnosti vykonávať zárobkovú činnosť na 60% sú spokojní, avšak na otázku samosudkyne, či žiadajú konanie vo veci zastaviť uviedli, že ponechávajú na rozhodnutie súdu s tým, že opravný prostriedok neberie navrhovateľ, ani právna zástupkyňa späť a zmenové rozhodnutie akceptujú. Krajský súd podľa § 250l a nasledujúcich ustanovení O.s.p. preskúmal napadnuté rozhodnutia, ako aj konanie, ktoré ich vydaniu predchádzalo, vypočul účastníkov konania, oboznámil sa s posudkovým a dávkovým spisom odporkyne, ako aj obsahom vyjadrenia odporkyne a zmenovým rozhodnutím zo dňa 11.12.2015 č. XXX XXX XXXX X a dospel k záveru, že opravný prostriedok navrhovateľa nie je dôvodný. Ako vyplýva z dávkového spisu predloženého odporkyňou, na základe kontrolnej lekárskej prehliadky, ktorá bola stanovená na október 2014 bol posúdený zdravotný stav navrhovateľa posudkovým lekárom Sociálnej poisťovne pobočky Vranov nad Topľou dňa 12.01.2015 s tým, že posudkový lekár pobočky uviedol, že navrhovateľ trpí chorobami: chronická ischemická choroba srdca, iné choroby nadobličiek a depresívna epizóda, pričom za rozhodujúce zdravotné postihnutie určil choroby obehovej sústavy, ktoré podľa prílohy č. 4 k zákonu č. 461/2003 Z.z. o sociálnom poistení zaradil pod kapitolu IX., oddiel A, položka 1 písm. b) a určil 45% - nú mieru poklesu schopnosti vykonávať zárobkovú činnosť u posudzovaného. Ako iné zdravotné postihnutia určil posudkový lekár iné choroby nadobličiek a depresívnu epizódu, za ktoré zvýšil percentuálnu mieru o 10%. Podľa celkového posudku ide o 46 ročného posudzovaného so stredoškolským vzdelaním, pracuje ako samostatne zárobkovo činná osoba. V roku 2009 bol uznaný invalidným s 80% - nou mierou poklesu schopnosti vykonávať zárobkovú činnosť pre akútny infarkt myokardu, ktorý bol komplikovaný fibiláciou komôr so zástavou srdca a nutnosťou kardiopulmonálnej resuscitácie. Koronarograficky potvrdené dvojcievne postihnutie s doporučením konzervatívnej liečby. Echokardiograficky je potvrdené zlepšenie systolickej funkcie srdca, bez závažných chlopňových porúch. Záťažový test potvrdil zníženú kardiovaskulárnu výkonnosť pri strdne ťažkom zaťažení. Je sledovaný endokrinológom pre syndróm nedostatku testosterónu, ktorý je kompenzovaný substitučnou liečbou. Je liečený psychiatrom pre epizódu stredne ťažkej depresie, aktuálne v remisii. Po komplexnom zhodnotení konštatujeme, že u menovaného došlo ku zlepšeniu zdravotného stavu v zmysle zlepšenia kinetiky srdca, zlepšenia systolickej funkcie srdca ako aj zlepšenia kardiovaskulárnej výkonnosti. Vzhľadom k vyššie uvedenému je t.č. miera poklesu schopnosti vykonávať zárobkovú činnosť s prihliadnutím ku všetkým zdravotným postihnutiam 55%. Podľa pracovnej rekomandácie navrhované pracovné zaradenie na pôvodnom pracovisku áno, na trhu práce áno. Obmedzenie schopností môže vykonávať prácu len v prostredí bez zvýšenej fyzickej záťaže, prác vo výškach, prác spojených s dvíhaním a prenášaním bremien, s dlhšou chôdzou a dlhším státím. Môže vykonávať prácu zodpovedajúcu vzdelaniu za vyššie uvedených podmienok. Podľa výroku posudku posudzovaný je naďalej invalidný podľa § 71 ods. 1 zákona č. 461/2003 Z.z o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách nie je už 80%, ale je 55%. Dátum zmeny miery poklesu schopnosti vykonávať zárobkovú činnosť je 12.01.2015. Po podaní opravného prostriedku bol zdravotný stav navrhovateľa opätovne posúdený posudkovým lekárom Sociálnej poisťovne pobočky Vranov nad Topľou dňa 16.04.2015, pričom posudkový lekár pobočky zotrval na podanom posudku zo dňa 12.01.2015 vo veci nezmenil posudkový záver a predložil zdravotnú dokumentáciu navrhovateľa na posúdenie posudkovému lekárovi odvolaciemu orgánu. Po predložení zdravotnej dokumentácie posudkový lekár ústredia so sídlom v Košiciach opätovne posúdil zdravotný stav navrhovateľa dňa 12.05.2015 s tým, že uviedol, že navrhovateľ trpí chorobami: chronická ischemická choroba srdca, iné choroby nadobličiek a depresívna epizóda, pričom za rozhodujúce zdravotné postihnutie určil choroby obehovej sústavy, ktoré podľa prílohy č. 4 k zákonu č. 461/2003 Z.z. o sociálnom poistení zaradil pod kapitolu IX., oddiel A, položka 1 písm. b) a určil 45% - nú mieru poklesu schopnosti vykonávať zárobkovú činnosť u posudzovaného. Ako iné zdravotné postihnutia určil posudkový lekár iné choroby nadobličiek a depresívnu epizódu, za ktoré zvýšil percentuálnu mieru o 10%. Podľa celkového posudku posudzovaný bol uznaný invalidným s mierou poklesu schopnosti vykonávať zárobkovú činnosť 80% od roku 2009 - 3 mesiace po prekonanom infarkte myokardu a to bez nároku na nemocenské dávky ako živnostník, stav bol kritický, prítomná bola porucha rytmu a zástavu srdca. Podľa chronologického výpisu kardiologických vyšetrení od roku 2013 zisťujem, že zdravotný stav je výrazne zlepšený, kardiálne dobre kompenzovaný, stav dlhodobo bez ťažkostí opakovaným kardiologickým vyšetrením dokumentuje pokles výkonu pri stredne ťažkom zaťažení. Posudzovaný sledovaný a liečený aj psychiatrickou ambulanciou od roku 2013 pre stredne ťažkú depresívnu poruchu, podľa aktuálnych psychiatrických vyšetrení stav dlhodobo v remisii, bez depresívnej poruchy pri liečbe. Asi 2 roky je sledovaný a liečený aj endokrinológom pre syndróm nedostatku testosterónu, ktorý je kompenzovaný substitučnou liečbou. Rozhodujúce zdravotné postihnutie - chronickú ischemickú chorobu srdca s poklesu výkonu pre stredne ťažkom zaťažení zaraďujeme do kapitoly IX., oddiel A, položka 1. písmeno b) s mierou poklesu schopnosti vykonávať zárobkovú činnosť 45% s navýšením o 10% pre iné zdravotné postihnutia. Uznaný invalidným s celkovou mierou poklesu schopnosti vykonávať zárobkovú činnosť 55% naďalej. Pracovná rekomandácia nebola zmenená a podľa výroku posudku je posudzovaný naďalej invalidný podľa § 71 ods. 1 zákona č. 461/2003 Z.z o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách 55%. Invalidita trvá naďalej s mierou poklesu schopnosti vykonávať zárobkovú činnosť na 55%. Vzhľadom k skutočnosti, že navrhovateľ nebol spokojný s určenou mierou poklesu schopnosti vykonávať zárobkovú činnosť, ani posúdením posudkového lekára ústredia požiadal na pojednávaní pred súdom dňa 12.08.2015 o opätovné posúdenie zdravotného stavu s poukazom na predložené odborné lekárske nálezy na pojednávaní. Krajský súd v Prešove uznesením zo dňa 19.08.2015 požiadal posudkového lekára ústredia so sídlom v Košiciach, aby vypracoval vo veci opätovne posudok s tým, že posúdi aj predložené odborné lekárske nálezy, ktoré navrhovateľ dňa 12.08.2015 na pojednávaní pred súdom doložil. Ako vyplýva z posudkového záveru posudkového lekára ústredia so sídlom v Košiciach dňa 12.11.2015 došlo k opätovnému posúdeniu zdravotného stavu navrhovateľa komplexne, pričom posudkový lekár ústredia uviedol, že navrhovateľ trpí chorobami: chronická ischemická choroba srdca, iné choroby nadobličiek a depresívna epizóda, pričom za rozhodujúce zdravotné postihnutia určil posudkový lekár choroby obehovej sústavy, ktoré podľa prílohy č. 4 k zákonu č. 461/2003 Z.z. o sociálnom poistení pod kapitolu IX., oddiel A, položka 8 písm. b) a určil 50% - nú mieru poklesu schopnosti vykonávať zárobkovú činnosť a za iné zdravotné postihnutia, pod ktoré zaradil iné choroby nadobličiek a depresívnu epizódu zvýšil percentuálnu mieru o 10% na celkových 60%. Podľa celkového posudku pre progresiu základného ochorenia je rozhodujúcim zdravotným postihnutím stav po revaskularizačnej operácii srdca s poklesom výkonu pri stredne ťažkom zaťažení so zaradením do kapitoly IX., oddiel A, položka 8, písmeno b) s mierou poklesu schopnosti vykonávať zárobkovú činnosť na 50% s navýšením o 10% pre ostatné zdravotné postihnutia. Uznaný bol posudzovaný invalidným s celkovou mierou poklesu schopnosti vykonávať zárobkovú činnosť 60% od dátumu kontrolného odborného kardiológického vyšetrenia, ktoré dokumentuje zhoršenie rozhodujúceho zdravotného postihnutia t. j. od 02.07.2015. Podľa pracovnej rekomandácie navrhované pracovné zaradenie na pôvodnom pracovisku áno, na trhu práce nie, s obmedzením schopnosti môže vykonávať prácu bez zvýšenej fyzickej záťaže, bez prác vo výškach, bez prác spojených s dvíhaním a prenášaním bremien s dlhšou chôdzou a dlhším státím. Môže vykonávať prácu fyzicky ľahšiu, terajšie pracovné zaradenie ako sprostredkovateľská činnosť v maloobchode vyhovujúce za vyššie uvedených uľahčených podmienok. Podľa výroku posudku je posudzovaný invalidný podľa § 71 ods. 1 zákona č. 461/2003 Z.z o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť nie je už 55%, ale je 60%. Ako vyplýva z dávkového spisu a napokon aj z predloženej kópie rozhodnutia zo dňa 11.12.2015 pod č. XXX XXX XXXX 0 odporkyňa podľa § 73, § 112 ods. 4 a § 82 zákona č. 461/2003 Z.z. o sociálnom poistení v znení neskorších predpisov zvýšila navrhovateľovi sumu invalidného dôchodku od 02.07.2015 na 347,10 Eur mesačne, pričom podľa § 82 citovaného zákona zvýšila invalidný dôchodok navrhovateľovi od 01.01.2016 na sumu 348,10 Eur mesačne z odôvodnením, že miera poklesu schopnosti vykonávať zárobkovú činnosť u posudzovaného od 02.07.2015 je 60%. Zároveň uviedla dôvody zvýšenia s poukazom na zmenenú mieru poklesu schopnosti vykonávať zárobkovú činnosť. Ako vyplýva zo zisteného skutkového stavu popísaného vyššie a záverov posudkových lekárov, ktoré boli uvedené v posudkových záveroch lekárskych správ z 12.01.2015, 16.04.2015, 20.05.2015 a 12.11.2015, ako aj z obsahu zmenového rozhodnutia zo dňa 11.12.2015 súd dospel k záveru, že opravný prostriedok navrhovateľa nie je dôvodný. Podľa § 70 ods. 1 zákona č. 461/2003 Z.z., poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 citovaného zákona, poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 71 ods. 2 citovaného zákona, dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 citovaného zákona, pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 citovaného zákona, pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5 citovaného zákona miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6 citovaného zákona, miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 citovaného zákona, jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 citovaného zákona, mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 153 ods. 1 písm. b), ods. 3 a ods. 5 citovaného zákona, lekársku posudkovú činnosť pre výkony sociálneho poistenia vykonáva posudkový lekár sociálnej poisťovne pobočky a ústredia ( ďalej len „posudkový lekár“ ). Podľa § 73 ods. 2 citovaného zákona, suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa § 112 ods. 4 citovaného zákona, výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Z dávkového spisu, ktorý je súčasťou spisového materiálu spisu Krajského súdu v Prešove mal súd preukázané, že navrhovateľ s poukazom na kontrolnú prehliadku, ktorú mal absolvovať v októbri 2014 bol posúdený posudkovým lekárom Sociálnej poisťovne so sídlom vo Vranove nad Topľou dňa 12.01.2015 s tým, že bola určená miera poklesu schopnosti vykonávať zárobkovú činnosť u neho oproti minulému obdobiu z 80% na 55% a to od 02.02.2015. Ako vyplýva ďalej z vyššie citovaných ustanovení, podľa ktorých bol po podaní opravného prostriedku navrhovateľom opätovne jeho zdravotný stav posúdený s poukazom na skutočnosti, ktoré uviedol navrhovateľ jednak v podanom opravnom prostriedku, ako aj zo skutočností, ktoré vyplývali z predložených odborných lekárskych nálezov. Napokon bolo vydané zmenové rozhodnutie z 11.12.2015 pod č. XXX XXX XXXX 0, ktorým bol zvýšený navrhovateľovi invalidný dôchodok od 02.07.2015 na sumu, ktorá je určená vo výrokovej časti s tým, že miera poklesu schopnosti vykonávať zárobkovú činnosť bola u neho stanovená na 60%. Ako vyplýva vo všetkých štyroch prípadoch ako tomu bolo pred vydaním napadnutého rozhodnutia, tak aj po podaní opravného prostriedku sa posudkoví lekári venovali komplexnému posúdeniu zdravotného stavu a pritom vychádzali zo skutočností, ktoré boli uvádzané v odborných lekárskych nálezoch. Posledný odborný lekársky nález, ktorý bol predložený navrhovateľom na pojednávaní dňa 12.08.2015 z 02.07.2015 konštatoval, že došlo k zhoršeniu zdravotného stavu u navrhovateľa a preto podľa názoru súdu posledné komplexné posúdenie zdravotného stavu navrhovateľa posudkovým lekárom sociálnej poisťovne ústredia so sídlom v Košiciach dňa 12.11.2015 bralo tento záver odborného lekára na vedomie a od 02.07.2015 zvýšil posudkový lekár mieru poklesu schopnosti vykonávať zárobkovú činnosť u navrhovateľa z 55% na 60% a to od 02.07.2015 tak, ako to konštatoval odborný lekár pri kontrolnom vyšetrení zo dňa 02.07.2015 na ambulancii kardiológie, od ktorého vyšetrenia došlo k zhoršeniu zdravotného stavu navrhovateľa. Zároveň súd poukázal aj na skutočnosť, že posudkoví lekári v súlade s ustanovením §71 ods. 8 citovaného zákona navýšili príslušnú mieru poklesu schopnosti vykonávať zárobkovú činnosť o najvyššiu možnú mieru a to o 10% za iné zdravotné postihnutia s dôrazom na závažnosť týchto postihnutí, pod ktoré uviedli jednoznačne iné choroby nadobličiek a depresívnu epizódu. Podľa názoru súdu závery posudkových lekárov sú logické, pričom tieto vychádzali z danej zmeny z 55% na 60% z odborných lekárskych nálezov, ktoré navrhovateľ predložil a ktoré sa nachádzali v zdravotnej dokumentácii ku dňu 12.11.2015. S poukazom na predložený odborný lekársky nález z kardiológie, ktorý jednoznačne poukazoval na zhoršenie zdravotného stavu, ktoré kontrolné lekárske vyšetrenie bolo vykonané dňa 02.07.2015 posudkový lekár ústredia túto skutočnosť akceptoval a na základe preloženého odborného lekárskeho nálezu z kardiológie zvýšil príslušnú mieru poklesu schopnosti vykonávať zárobkovú činnosť u navrhovateľa z 55% na 60%. Týmto postupom vyhovel opravnému prostriedku navrhovateľa a zvýšil príslušnú mieru schopnosti vykonávať zárobkovú činnosť u navrhovateľa o 5%, pričom došlo aj k navýšeniu sumy invalidného dôchodku a to od 02.07.2015 tak, ako to vyplýva z vydaného zmenového rozhodnutia. Z predložených odborných kontrolných lekárskych nálezov jednoznačne vyplýva, že ide o rozhodujúce zdravotné postihnutie a to o choroby obehovej sústavy, ktoré posudkoví lekári podľa odborných lekárskych nálezov predložených navrhovateľom správne zaradili pod kapitolu IX., oddiel A, položku 1 písm. b) a od 02.07.2015 pod kapitolu IX., oddiel A, položku 8 písm. b) citovanej prílohy č. 4 k zákonu č. 461/2003 Z.z. o sociálnom poistení. Zo záverov posudkových lekárov vyplývajú skutočnosti, ktoré boli uvedené vyššie v v odôvodnení rozsudku Krajského súdu v Prešove a na ktorých posudkoví lekári zotrvali. Z týchto dôvodov preto je súd toho názoru, že sociálna poisťovňa ústredie správne na základe dostatočne zisteného skutkového stavu a komplexného preskúmania zdravotného stavu posudzovaného vydala rozhodnutie, ktoré bolo následne zdôvodnené s poukazom na závery posudkových lekárov. Krajský súd podľa § 250q ods. 2 O.s.p. s poukazom na ustanovenie § 250l ods. 2 O.s.p. preskúmavané rozhodnutia odporkyne zo dňa 02.02.2015 pod č. XXX XXX XXXX 0 v spojení s vydaným zmenovým rozhodnutím zo dňa 11.12.2015 pod č. XXX XXX XXXX 0 s poukazom na zmenu v kardiologickom náleze navrhovateľa ako vecne správne a zákonné potvrdil. O náhrade trov konania krajský súd rozhodol v súlade s ustanovením § 250k ods. 1 O.s.p. v spojení s ustanovením § 250l ods. 2 O.s.p. a z dôvodu, že navrhovateľ v konaní nemal úspech a odporkyňa aj pri úspechu zo zákona nemá nárok na náhradu trov konania rozhodol tak, že náhradu trov konania účastníkom nepriznal. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd Slovenskej republiky v Bratislave prostredníctvom Krajského súdu v Prešove a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8015200550.4 (dáta aktuálne k 15. 11. 2026). Záväzné je znenie zverejnené súdom.




